Stylredakteur, Fanie Cronjé, trek die nuwe, maer Bertha aan
JY LEES NOU Stylredakteur, Fanie Cronjé, trek die nuwe, maer Bertha aan
Sy't al 'n volle 18 kg verloor. Dít was maar die begin. Fanie het Bertha gehelp om klere vir haar nuwe lyf te kies. Raad wat ook jý kan gebruik. Kom kyk wat agter die skerms gebeur het
Nog 'n paar maande later en ons suster Bertha inspireer stééds met haar dieet.
G'n wonder nie dat sy vandag juis model speel vir 'n klere-werksessie. Dit gaan oor hoe om aan te trek – let wel, nie 'n mode-shoot nie. Dis ook nie daai tipe shoot wat hand aan hand loop met die voorblad en die voorbladstorie nie, daai is mos altyd iets van 'n fantasie, 'n karakterstudie, selfs dramaties by tye.
Maar nie vandag nie. Kom ons kyk wat gebeur. Bertha is game, steeds vol selfvertroue en bereid om enigiets te probeer. Soos ek al genoem het met haar voorblad-shoot vir April: sy het nie net die gewig verloor nie, maar ook enige onsekerheid of selfbewustheid. Vreemd, nè, so asof dit gestoor word in die vet, en dan saam met dit weggaan!
Terwyl ek besig was om klere bymekaar te maak vir Bertha begin ek toe self twyfel. Sê nou sy het weer die gewig opgetel. Sê nou sy is twee nommers groter, wat nou as sy nie besef haar vakansie, waarvan sy pas terug is, was lank en lekker nie? Wat dan?
Ek vat toe sommer twee of drie van sommige kledingstukke, net ingeval. Ek self lê weg op holiday, min eet of slaaiblare is ver in my agterkop. Gewoonlik is vier of vyf ekstra kilogram oor dié tyd mos niks vreemds nie.
Maar nie vir Bertha nie. Sy is toe sowaar 'n nommer 34, en ja, ook in sommige gevalle 'n 32. En toe ons eers begin skiet, kan sy nie ophou nie. Wat van die en wat van daai vra sy terwyl sy tussen die klere rondspring. Op dié stadium lê alles op die bed in die suite van die gastehuis in Northcliff waar ons skiet.
Voor die kamera blom Bertha. Selfs 'n groep internasionale gaste van die Midde-Ooste probeer so subtiel as moontlik wees, maar kry dit nie reg om hul belangstelling te demp nie. Dié hang soos 'n klomp ape by die vensters uit en loer grootoog om die mure. Duidelik betower deur Bertha se skoonheid.